Nyt årsregister.
På hver K-CD får du et opdateret register over de artikler og programmer, du har fået med Komputer for alle og K-CD’en. Med dette program kan du på et øjeblik søge på årgang, bladnummer, artikeltyper og stikord - resultatet får du med det samme.

Hovedvinduet i årsregisteret er inddelt i tre regioner, som du bruger sådan:

I feltet Søg på: angiver du, hvad du leder efter. Hvis du for eksempel vil se indholdet af et bestemt nummer, vælger du årgang og nummer fra listerne. Du kan begrænse søgningen til for eksempel test, nyheder eller K-CD ved at vælge en kategori i rullelisten til højre.

I feltet Søgeord: kan du indtaste et stikord, der skal være nævnt i artikelteksten, så bliver listen begrænset til disse artikler.
Hvis du laver en søgning, der ikke giver nogen resultater, har du muligvis valgt for mange søgekriterier. Du kan fjerne et søgekriterium fra en liste ved at vælge det øverste punkt, Alle.

Resultatet kommer omgående - så snart du ændrer noget, vil rammen i midten vise dit nye resultat.

I rammen midt i vinduet har du en liste over de udvalgte artikler. Du vælger en artikel ved at klikke med musen eller blade med piletasterne. Du kan også sortere listen ved at klikke på den overskrift, du er interesseret i, og du kan rulle i listen ved hjælp af skyderen i højre side.

Feltet forneden markeret Indhold giver dig detaljer om den artikel, du har markeret. Hvis du har valgt en K-CD, vil du her kunne se, hvilke programmer der er på denne cd.

Du afslutter årsregisteret ved at klikke på knappen Afslut i nederste højre hjørne. Dine indstillinger bliver gemt automatisk.